Lesið fyrir leikskólabörn Nokkrar hugmyndir fyrir foreldra * Orðaforði er nauðsynlegur þegar kemur að læsi og framvindu náms í grunnskólanum . Eftir því sem orðaforðinn er meiri þeim mun betri verður lesskilningurinn . Almenn atriði Leyfðu barninu að velja bók . Ef það velur alltaf sömu bókina er hægt að segja að þú ætlir að lesa tvær bækur og leyfa barninu að velja hvora þeirra á að lesa fyrst . Mikilvægt er að auðga málið með fjölbreyttu lesefni og orðaforða . Vertu viss um að hafa fangað athygli barnsins þegar þú byrjar að lesa . Notaðu áherslur og túlkun sem hæfir lesefninu og til að tryggja að barnið haldi athyglinni . Aðlagaðu lestrarhraðann að textanum , t.d. þegar lesefnið er spennandi er gott að hægja á lestrinum til að auka áhrif þess enn frekar . Lestu bæði bækur með og án mynda . Bækur án mynda örva frekar ímyndunaraflið og þjálfa virka hlustun . Áður en lesið er Kynntu höfundinn til sögunnar , sérstaklega ef þið hafið áður lesið eftir sama höfund . Þá er hægt að rifja upp hversu skemmtileg hin bókin var ( eða bækur ) . Skoðið saman bókarkápuna . Lestu titilinn og spurðu spurninga á við „ Um hvað heldurðu að bókin sé ? “ Stundum er betra að kynna lauslega aðalsöguhetjurnar , hvenær sagan gerist og hvar . Á meðan á lestri stendur Spurðu spurninga endrum og eins til að tryggja að barnið skilji textann og nái samhenginu auðveldlega , t.d. „ Af hverju langaði Jóa í mótorhjól ? “ eða „ Hvað heldurðu að gerist næst ? “ Staldraðu við orð sem þú heldur að barnið skilji ekki . Útskýrðu orðið og settu í annað samhengi . Þannig er líklegra að orð festist barninu í minni . Útskýrðu einnig flókin hugtök og aðstæður sem barnið hefur ekki heyrt um áður . Eftir að lestri er lokið Veltið fyrir ykkur sögunni , t.d. með því að tala um hvað ykkur fannst skemmtilegast við hana eða hver var uppáhalds sögupersónan . Talið um sögubygginguna , þ.e. um hvað var sagan , hvaða „ vandamál “ voru leyst o.s.frv . Spurðu barnið spurninga um af hverju sagan fór eins og hún fór , af hverju sögupersónurnar gerðu það sem þær gerðu , hvort sagan hefði getað farið öðruvísi eða hvað barnið hefði gert í sporum aðal sögupersónunnar . Ef barnið hefur haft mikinn áhuga á sögunni er kjörið að biðja það að endursegja hana í stuttu máli fyrir einhvern sem ekki hefur heyrt hana . Lesið fyrir ung börn Nokkrar hugmyndir fyrir foreldra Aðeins nokkurra mánaða gömul læra börn að skoða myndir í bók , hlusta þegar lesið er og benda á hluti á myndum . Lestur hjálpar barninu að öðlast ríkari orðaforða því orðaforði í bókum er annar og meiri en sá sem barnið heyrir í töluðu máli . Hér á eftir fara nokkur atriði sem gott er að hafa í huga þegar lesið er fyrir börn á fyrsta og öðru aldursári . Börn eru hrifin af bókum sem eru með flipum sem lyfta má upp svo í ljós komi falin mynd á bak við . Nefndu og bentu á hluti , dýr eða fólk sem eru á myndum bóka . Þegar barnið byrjar að nota orð , spyrðu t.d. „ Hvað er þetta ? “ , „ Hvað er hann að gera ? “ , „ Er þetta önd ? “ Þegar hrynjandi tungumálsins í gegnum lestur verður hluti af daglegu lífi barnsins eru meiri líkur á að lestrarnámið síðar meir verði jafn eðlilegt fyrir það eins og að læra að ganga og tala .